# Javier López Fernández

Javier López Fernández (Madrid, 11 de novembre de 1985), més conegut com a Javi López, és un jurista i polític català. És eurodiputat i Vicepresident del Parlament Europeu. En el Parlament Europeu, és membre titular de la Comissió de Medi Ambient, Clima i Seguretat Alimentària, de la Comissió de Seguretat i Defensa, i de l'Assemblea Parlamentària Euro-Llatinoamericana (EuroLat).
A més, és membre de la Presidència del Partit Socialista Europeu i membre nat de la Comissió Executiva del Partit dels Socialistes de Catalunya (PSC).

## Biografia

Va néixer a Madrid, però va créixer a la ciutat de Barcelona. És llicenciat en Dret per la Universitat Pompeu Fabra (2008) i va cursar el màster de Lideratge per a la Gestió Política i Social a la Universitat Autònoma de Barcelona (2009).
Ha realitzat el programa executiu Senior Executives in National and International Security a la Harvard Kennedy School-Executive Education (2018) i els cursos executius Climate Change: Economics and Governance (2020) i Macroeconomic challenges of global imbalance (2016) a la London School of Economics-Executive School.
Ha estat professor visitant d'Història i Debats Actuals de la UE a Blanquerna-Universitat Ramon Llull (2017-2022). Va ser col·laborador de la matèria Institucions del Dret Comunitari a la Universitat Pompeu Fabra (2009). Publica regularment articles d'anàlisi i opinió a mitjans de comunicació i publicacions especialitzades.

## Activitat política

Diputat al Parlament Europeu des de 2014, forma part del Grup de l'Aliança Progressista de Socialistes i Demòcrates. És membre nat de la Comissió Executiva del Partit dels Socialistes de Catalunya (PSC) i forma part de la seva Comissió Permanent. També és membre de la presidència del Partit Socialista Europeu en representació del PSOE des de 2018.

### Parlament Europeu (2014-2019)

En les eleccions al Parlament Europeu de 2014, va ser elegit eurodiputat; va ser el diputat més jove dels elegits a Espanya en aquestes eleccions i el candidat del Partit dels Socialistes de Catalunya després de guanyar les primàries organitzades pel seu partit amb el 68,56% dels vots.
Durant la VIII legislatura del Parlament Europeu va ser membre titular de la Comissió d'Ocupació i Assumptes Socials i membre suplent de la Comissió d'Assumptes Exteriors on va formar part de les Missions d'Observació Electoral de la UE a les eleccions presidencials de Tanzània de 2015 i va actuar com a cap de la delegació del Parlament Europeu a les eleccions legislatives i municipals d'El Salvador de 2018.
A més, va ser titular de l'Assemblea Parlamentària Euro-Llatinoamericana i suplent a la Comissió Parlamentària Mixta UE-Turquia i la Delegació per a les Relacions amb Mercosur.

### Parlament Europeu (2019-2024)

Va ser copresident de l'Assemblea Parlamentària Euro-Llatinoamericana (EuroLat) (2019-2024). Va ser Cap de la Missió d'Observació Electoral de la UE a les eleccions presidencials i legislatives de Colòmbia de 2022 i membre de la Delegació del Parlament Europeu de la MOE a les eleccions regionals i municipals de Veneçuela de 2021.
A la IX legislatura del Parlament Europeu també va ser membre titular de la Comissió de Medi Ambient, Salut Pública i Seguretat Alimentària on va ser ponent de l'Informe d'implementació de les “Directives sobre la qualitat de l'aire ambient: Directiva 2004/107/CE i Directiva 2008/50/CE” i de l'Informe legislatiu de la "Directiva de la qualitat de l'aire.”
I com a membre de la Subcomissió de Seguretat i Defensa, ponent dels informes sobre “la Unió i la defensa del multilateralisme” i sobre la “Capacitat de Desplegament Ràpid de la UE, els grups de combat de la UE i l'article 44 del TUE: pròximes etapes”.

### Parlament Europeu (2024)

En les eleccions al Parlament Europeu de 2024, Javi López va ser reelegit eurodiputat després de tornar a ser el candidat del Partit dels Socialistes de Catalunya, un cop més, integrat a la candidatura del PSOE. Amb l'inici de la legislatura, va ser elegit vicepresident novè del Parlament Europeu. Entre les seves responsabilitats com a vicepresident del Parlament estan: el pressupost, els partits polítics europeus i les fundacions polítiques europees o el seu paper com a substitut de la presidenta per a Amèrica Llatina.
En la X legislatura del Parlament Europeu, és membre titular de la Comissió de Medi Ambient, Canvi Climàtic i Seguretat Alimentària, de la Comissió de Seguretat i Defensa, i de l'Assemblea Parlamentària Euro-llatinoamericana (Eurolat). Així mateix, és membre suplent de la Comissió d'Afers exteriors.
A més, participa com a membre titular en la Comissió Parlamentària Mixta Mèxic–UE i com a membre suplent en la Delegació per a les Relacions amb la República Popular de la Xina.

### Altres afiliacions

També és membre del Consell del think tank europeu European Council on Foreign Relations (ECFR) i del Patronat de la Fundació Rafael Campalans.

## Referències

* ↑ «EUROPEAS 2014: Las caras de los hombres y mujeres que hemos enviado al Parlamento Europeo.». ElDiario.es.
* ↑ «Javi López, elegido vicepresidente del Parlamento Europeo».
* ↑ «Javi López, el líder de las juventudes del PSC que se abre paso en Europa». La Vanguardia.
* ↑ «Inicio | Eurodiputados | Parlamento Europeo» (en castellà). [Consulta: 4 febrer 2025].
* ↑ Macroeconomic Challenges of Global Imbalances.
* ↑ «Presidency», 16-12-2018. [Consulta: 4 febrer 2025].
* ↑ «Mayores de 50 y con experiencia en Europa: los eurodiputados españoles en cifras – Mundo – Noticias, última hora, vídeos y fotos de Mundo en lainformacion.com», 03-07-2014. [Consulta: 4 febrer 2025].
* ↑ EFE. «Javi López será el candidato del PSC a europeas tras primarias con un 9 por ciento de participación» (en castellà), 08-02-2014. [Consulta: 4 febrer 2025].
* ↑ EFE. «Eurodiputado destaca la ausencia de violencia política en los comicios salvadoreños» (en castellà), 07-03-2018. [Consulta: 4 febrer 2025].
* ↑ «Eurodiputados españoles dirigirán relaciones PE con países latinoamericanos» (en castellà), 26-09-2019. [Consulta: 4 febrer 2025].
* ↑ «About the Mission | EEAS» (en anglès). [Consulta: 4 febrer 2025].
* ↑ moonjl. «Javi López participa en la Misión de Observación Electoral de la UE en los comicios locales y regionales de Venezuela - Javi López», 24-11-2021. [Consulta: 5 febrer 2025].
* ↑ LÓPEZ, Javi. «INFORME sobre la aplicación de las Directivas sobre la calidad del aire ambiente: Directiva 2004/107/CE y Directiva 2008/50/CE | A9-0037/2021 | Parlamento europeo» (en castellà). [Consulta: 4 febrer 2025].
* ↑ «Press corner». [Consulta: 4 febrer 2025].
* ↑ LÓPEZ, Javi. «INFORME sobre la Unión y la defensa del multilateralismo | A9-0172/2022 | Parlamento europeo» (en castellà). [Consulta: 4 febrer 2025].
* ↑ LÓPEZ, Javi. «INFORME sobre la Capacidad de Despliegue Rápido de la UE, los grupos de combate de la UE y el artículo 44 del TUE: próximas etapas | A9-0077/2023 | Parlamento europeo» (en castellà). [Consulta: 4 febrer 2025].
* ↑ Regué, Júlia. «El PSC se impone y Junts se afianza por delante de ERC en Catalunya» (en castellà), 09-06-2024. [Consulta: 4 febrer 2025].
* ↑ «The ECFR Council» (en anglès britànic), 15-01-2025. [Consulta: 4 febrer 2025].
* ↑ «Fundació Rafael Campalans». [Consulta: 4 febrer 2025].

## Enllaços externs

* La seva web (www.javilopez.eu)
* El seu perfil a Twitter (@javilopezEU)
* Fitxa de Javier López Fernández al Parlament Europeu